protesty. Ide o nominanta Smeru Dušana Muňka (na snímke), ktorý bol podozrivý z nelegálneho chovu vzácnych papagájov a okrem toho ho komunistická ŠtB viedla ako agenta. Má prísť na ministerstvo životného prostredia, proti čomu včera protestovali mimovládne organizácie.
Združenie Ekofórum je z nominácie Muňka "zhrozené", lebo podľa ochranárov má deformovaný vzťah k prírode, čo vraj prejavil aj pri mnohých hlasovaniach ako poslanec. Ľudia z Ekofóra sa obávajú, že prostredníctvom Muňka bude dochádzať k "antienvironmentálnym" tlakom na ministerstvo.
Muňko bol za komunizmu riaditeľom Slovakoturistu a v tom čase podľa záznamov Ústavu pamäti národa podpísal spoluprácu s ŠtB ako agent s krycím menom Slávik. On sám tvrdí, že nič také nepodpísal.
Keď v minulom období prokuratúra požiadala parlament, aby Muňka zbavil imunity pre údajný nelegálny chov papagájov, poslanci to nedovolili a Muňka ochránili. Ak by mu súd dokázal vinu za porušovanie ochrany rastlín a živočíchov, hrozilo mu až päťročné väzenie alebo vysoká pokuta.
S Muňkom sa nám včera nepodarilo spojiť, premiér Robert Fico však vyhlásil, že za ním stojí.
MT: Glváčove firmy sponzorovalo HZDS
Na ministerstvo výstavby zasa príde poslanec Smeru Martin Glváč. V čase vlády Vladimíra Mečiara bol v dvoch firmách, ktoré dostávali vysoké dotácie od ministerstva kultúry vedeného Ivanom Hudecom.
Agentúra Donar, v ktorej bol Glváč spolu s Fedorom Flašíkom, dostala v roku 1998 dotáciu 50 miliónov na "mimoriadne kultúrne aktivity". Štúdio Koliba, v ktorého predstavenstve Glváč tiež bol, dostalo od Hudecovho ministerstva navyše 25 miliónov na filmy Jánošík a Pribina, ktoré sa nedokončili.
Glváč nedávno podal trestné oznámenie na bývalého ministra Daniela Lipšica, ktorý sa o ňom vyjadril, že sa stýka s predstaviteľmi podsvetia.
MT: Štrofová vyvážala Majského na diplomatický pas
Spornú minulosť má aj budúca štátna tajomníčka ministerstva zahraničia Diana Štrofová. Bývalá manželka trestne stíhaného podnikateľa Jozefa Majského sa totiž s ním v aute ako poslankyňa pokúsila prekročiť slovensko-rakúske hranice, aj keď v tom čase nesmel opustiť krajinu. Pri kontrole pritom ukázala svoj diplomatický pas, čo vtedy médiá označili ako jeho možné zneužitie.
Štrofová vyštudovala ekonomickú univerzitu a pracovala najmä v Majského spoločnosti Sipox. Najprv bola poslankyňou od roku 1998 za SOP, v ďalšom volebnom období za HDZS. Otázne je, aké kompetencie Štrofová dostane. Doteraz si štátni tajomníci delili agendu bilaterálnych vzťahov a medzinárodných organizácií.
Kontroverznou postavou môže byť aj nominant SNS Daniel Hudák, ktorý prichádza na ministerstvo spravodlivosti. Pôsobí na Krajskom súde v Žiline a v súčasnosti je členom Súdnej rady. Hudák totiž v mene Slovenskej únie nezávislého súdnictva verejne podporoval dnešného ministra Štefana Harabina, vtedy šéfa Najvyššieho súdu. Členmi únie boli aj sudcovia Najvyššieho súdu, ktorí dostávali od Harabinovej administratívy vysoké odmeny. Novému ministrovi spravodlivosti sa tiež vyčítal spôsob riadenia súdu, ktorého členovia sa rozdelili na dve skupiny.
Najdôležitejšie správy z východu Slovenska čítajte na Korzar.sme.sk.